**ELŐTERJESZTÉS**

**Szombathely Megyei Jogú Város Közgyűlése Gazdasági és Jogi Bizottsága**

**2021. június 21-i ülésére**

**Javaslat Szombathely Megyei Jogú Város Önkormányzata és a Szombathelyi Tankerületi Központ között kötendő megállapodás elfogadására**

Szombathely Megyei Jogú Város Közgyűlése 163/2019. (IV.30.) Kgy. számú határozatában jóváhagyta a Magyar Labdarúgó Szövetség (a továbbiakban MLSZ) Pályaépítési Programmal kapcsolatban meghirdetett pályázatát, műfüves labdarúgó pálya kialakítására. A három darab egyenként 14x26 méteres labdarúgó pálya a Szombathelyi Neumann János Általános Iskola területén – 9700 Szombathely, Losonc u. 1. (2165 hrsz.) – 2020-ban megvalósult.

A Közgyűlés 400/2019. (IX.26.) Kgy. számú határozatában elfogadta az MLSZ, Szombathely Megyei Jogú Város Önkormányzata és az oktatási intézményt fenntartó Szombathelyi Tankerületi Központ (a továbbiakban Tankerület) között kötött Együttműködési Megállapodást. A felek között 2019. október 18-án megkötött Együttműködési Megállapodás tartalmazza, hogy a szerződés teljes (15 év) időtartama alatt az Önkormányzat tulajdonát képező, a Tankerület ingyenes vagyonkezelésében álló műfüves labdarúgó pályák szabályszerű működtetésével, fenntartásával, üzemeltetésével kapcsolatos költségek tekintetében – az Önkormányzat és a Tankerület – egymással megállapodást kötnek.

A műfüves pályák 2020. január 16-án kerültek átadásra. Az egy éves garanciális bejárás 2021. január 25-én megvalósult, a jegyzőkönyvben rögzítésre került, hogy a pályabejáráson hibát kivitelezői és üzemeltetési szempontból nem találtak, a pályák megfelelő állapotban vannak.

Előzőek alapján szükséges és indokolt – az egy éves garanciális időszak lejártát követően – az Önkormányzat és a Tankerület közötti megállapodás megkötése.

A megállapodás alapján az Önkormányzat vállalja, hogy a pályákra vonatkozóan előírt karbantartási utasításokban rögzített feladatellátást folyamatosan elvégzi vagy külső szolgáltatóval elvégezteti a meghatározott éves karbantartási feladatok szerint. A Tankerület a költségek 40%-át megtéríti az Önkormányzat részére – a költségmegosztásra tekintettel – az egyéb infrastrukturális feltételeket (óvodák számára öltöző használat, futballpálya védelem) hétköznapokon a Tankerület saját költségén biztosítja.

A megállapodás tartalmazza, hogy a futballpályák óvodai használatát Szombathely Megyei Jogú Város Polgármesteri Hivatala, Sport és Ifjúsági Irodája, a tankerületi fenntartású általános iskolák pályahasználatát pedig a Tankerület koordinálja.

Szombathely Megyei Jogú Város Önkormányzata, az MLSZ és a Szombathelyi Tankerületi Központ között kötött Együttműködési Megállapodás alapján a tanítási időn kívüli piaci alapon történő bérbeadást és a nem kizárólagos felületek hirdetési jogát az MLSZ átengedte, az ebből származó teljes bevétel a megállapodás szerint a Tankerületet illeti meg.

Szombathely Megyei Jogú Város Önkormányzata és a Szombathelyi Tankerületi Központ között kötendő megállapodás jelen előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2021. június „ ”**

**/: Dr. László Győző :/**

**HATÁROZATI JAVASLAT**

**…../2021. (VI.21.) GJB határozat**

Szombathely Megyei Jogú Város Közgyűlésének Gazdasági és Jogi Bizottsága a „Javaslat Szombathely Megyei Jogú Város Önkormányzata és a Szombathelyi Tankerületi Központ között kötendő megállapodás elfogadására” című előterjesztést megtárgyalta és a három darab egyenként 14x26 méteres labdarúgó pálya – a Szombathelyi Neumann János Általános Iskola területén 9700 Szombathely, Losonc u. 1. – használatáról szóló megállapodást az előterjesztés melléklete szerinti tartalommal a Közgyűlésnek elfogadásra javasolja, tekintettel arra, hogy az egy éves garanciális időszak lejártát követően a szabályszerű működtetés érdekében indokolt a felek közötti megállapodás megkötése.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Bokányi Adrienn a Gazdasági és Jogi Bizottság elnöke

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Fodor István, a Szombathelyi Tankerületi Központ igazgatója)

**Határidő:** A Közgyűlés 2021. június 24-i ülése